《杨求仁路教游何道山之明日余始自洞庭归恨不与隽游漫趁韵一笑》
宋代·牟巘

君能匝腊过苕水，我正绝湖寻橘里。人生有数会不免，先后差池数日耳。

天教新年暂相见，握手如获丹与砥。略似德公上冢回，径入就谈倾底里。

如闻前月清兴发，杖藜晓对南山起。苍官掀髯自虹举，清流照影时鹄峙。

我归已晚不得陪，脚中平生信有鬼。独留诗卷使我和，思枯预怕搜脂髓。

小溪深处是何山，藏机一句无多子。当时言下谁领会，只认泉石为对履。

至今遗迹记东坡，遂使此山同畏垒。拟议固已输一筹，跻攀锐欲穷寸晷。

真境不乐有无间，更使高人为标指。先生醉归方熟睡，冻蝇一任钻故纸。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。